Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 604/10/5507	Námestovo, 6.8.2013
EEČ : 2-41-113-2013

U Z N E S E N I E

Trestná vec:	obvinený XXXXX  
Prečin:	pokračovací prečin výtržníctva podľa § 364 odsek 1 písmeno a) Trestného zákona číslo 300/2005 Zbierky zákonov v znení zákona číslo 576/2009 Zbierky zákonov spáchaný vo forme spolupáchateľstva podľa § 20 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Námestovo
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Námestovo zo dňa 15.4.2011, spisová značka Pv 604/10/5507, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Trestné stíhanie proti obvinenému XXXXX je (bolo) vedené na tom skutkovom základe, že
1. dňa 29.08.2010 v čase okolo 22.30 hod. v obci XXXXX na ceste pri kostole spolu s obvinenými XXXXX, nar. XXXXX, XXXXX, nar. XXXXX, XXXXX, nar. XXXXX, s kuklami na hlave, napadli XXXXX, nar. XXXXX, trvale bytom XXXXX, a to tak, že jeden z obvinených ho udrel dlaňou po tvári, potom ho ďalší z obvinených sotil na zem, pričom XXXXX spadol na ľavý bok, potom ho obvinení kopli do rebier, jeden z nich mu povedal, aby utekal preč, XXXXX sa postavil a utekal preč, jeden z obvinených však utekal za ním, dobehol ho, chytil ho zozadu za sveter, strhol ho na zem, pribehli k ním aj ostatní obvinení, kopli XXXXX asi dva - trikrát do hrude a potom ho vyzliekli donaha a ušli preč, 
2.  dňa 29.08.2010 v čase okolo 23.30 hod. v obci XXXXX v otvorenom areáli školy s obvinenými XXXXX, nar. XXXXX, XXXXX, nar. XXXXX, XXXXX, nar. XXXXX, so zakrytými tvárami, napadli XXXXX, nar. XXXXX, trvale bytom XXXXX a to tak, že ho vytiahli z auta, zvalili ho na zem, jeden z obvinených ho udrel päsťou do tváre, potom sa mu obvinení pokúšali vyzliecť sveter a rifle, pričom ho päťkrát kopli do chrbta a do zadnej časti tela, dvakrát ho udreli do hlavy, po čom sa XXXXX postavil, obvinení ho chytili za sveter, zhodili naspäť na zem a udreli ho približne trikrát do chrbta.

Uznesením prokurátora Okresnej prokuratúry Námestovo zo dňa 15.4.2011, spisová značka Pv 604/10/5507, bola určená obvinenému skúšobná doba v trvaní 12 mesiacov.
Odôvodnenie:
	Prokurátorka Okresnej prokuratúry Námestovo uznesením spisová značka  Pv 604/10 - 21 zo dňa 15. 04. 2011 podľa § 216  odsek 1  Trestného poriadku podmienečne zastavila trestné stíhanie vedené proti obvinenému XXXXX, XXXXX, trvale bytom XXXXX, okres XXXXX, pre pokračovací prečin výtržníctva podľa § 364 ods. 1 písm. a) Trestného zákona spáchaný vo forme spolupáchateľstva podľa § 20 Trestného zákona a zároveň podľa § 216 ods. 2 Trestného poriadku určila obvinenému XXXXX skúšobnú dobu v trvaní 12 (dvanásť) mesiacov. Skúšobná doba uplynula obvinenému XXXXX dňa 06. 05. 2012. 

	V zmysle ustanovenia  § 217 odsek 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel  aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak  rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Po skončení skúšobnej doby podmienečného zastavenia trestného stíhania bola na obvineného žiadaná správa o povesti z miesta trvalého bydliska, výpis z registra priestupkov, správa z Obvodného oddelenia PZ Zákamenné, správa z Okresného riaditeľstva PZ Dolný Kubín, Odboru kriminálnej polície  Dolný Kubín a odpis registra trestov. 

Z uvedených podkladov vyplynulo, že obvinený XXXXX počas plynutia skúšobnej doby podmienečného zastavenia trestného stíhania viedol riadny život, nedopustil sa žiadneho protispoločenského konania, čím splnil všetky podmienky pre vyslovenie o jeho osvedčení sa v skúšobnej dobe

Vzhľadom na vyššie uvedené skutočnosti rozhodla som tak, ako je to uvedené vo výrokovej časti tohto uznesenia.

V zmysle ustanovenia  § 217 odsek  4 Trestného poriadku právoplatnosťou rozhodnutia o tom, že sa obvinený XXXXX osvedčil, nastávajú účinky zastavenia trestného stíhania podľa § 9 ods. 1 písm. e) Trestného poriadku.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alexandra Kečkešová
prokurátorka